b'\n_START_ARTICLE_\nNikal\n_START_SECTION_\nSvojstva\n_START_PARAGRAPH_\nNikal je kemijski element 10. skupine periodnoga sustava elemenata. Srebrnastobijela, blistavo-sjajna i tvrda kovina. Plasti\xc4\x8dan je, \xc5\xbeilav i te\xc5\xa1ko taljiv metal. Postupcima plasti\xc4\x8dne deformacije mo\xc5\xbee se obra\xc4\x91ivati u tanke folije, cijevi i vrpce._NEWLINE__NEWLINE_Slabo je feromagneti\xc4\x8dan u rasponu od sobne temperature do 340\xc2\xb0 C. Otporan je na koroziju u razli\xc4\x8ditim sredinama, te na djelovanje atmosferskih plinova (na zraku sporo oksidira), vode, halogenih elemenata i sumpora na sobnoj temperaturi, a zagrijavanjem mu se reaktivnost pove\xc4\x87ava. Otporan je prema lu\xc5\xbeinama sve do 500\xc2\xb0 C, u neoksidativnim kiselinama otapa se vrlo sporo, a u razrije\xc4\x91enim oksidiraju\xc4\x87im kiselinama brzo._NEWLINE__NEWLINE_Njegova kataliti\xc4\x8dka aktivnost temelji se na lakoj apsorpciji (upijanju) ve\xc4\x87e koli\xc4\x8dine plinova poput ugljikova monoksida (CO) i vodika (H\xe2\x82\x82). Tali se na temperaturi od 1450\xc2\xb0C.\n_START_SECTION_\nBiolo\xc5\xa1ki zna\xc4\x8daj\n_START_PARAGRAPH_\nNikal je esencijalni element prisutan u mnogim enzimima. Dnevno bi ga trebalo minimalno unositi u koli\xc4\x8dini 0,3 miligrama. Esencijalna uloga nikla u metaboli\xc4\x8dkim procesima vi\xc5\xa1ih biljaka otkrivena je relativno kasno u odnosu na druge do sada potvr\xc4\x91ene esencijalne elemente. Premda se nikal, uz molibden, smatra ultramikrohranivom, njegova se esencijalnost potvr\xc4\x91uje time \xc5\xa1to je funkcionalni element za djelovanje enzima ureaze i u tim procesima ne mo\xc5\xbee biti zamijenjen drugim elementom, kao \xc5\xa1to ni metabolizam uree ne mo\xc5\xbee poprimiti drugi smjer. Njegova uloga u \xc5\xbeivotinjskom i ljudskom organizmu jo\xc5\xa1 nije potpuno razja\xc5\xa1njena. \xc4\x8cini se da nedovoljna opskrba niklom mo\xc5\xbee uzrokovati naru\xc5\xa1avanje strukture i uloge stani\xc4\x8dne membrane i prekinuti metabolizam \xc5\xbeeljeza. Sigurno je da je nikal toksi\xc4\x8dan za biljke i \xc5\xbeivotinje izlo\xc5\xbeene koncentracijama vi\xc5\xa1ima od prosje\xc4\x8dnih, a koje za ljude mogu biti i kancerogene. Nikal se nakuplja u li\xc5\xa1\xc4\x87u i sjemenju, a koncentracije ovog elementa u krmi i \xc5\xbeitaricama su sli\xc4\x8dne. Biljke se razlikuju u pogledu osjetljivosti na nikal, a neke ga i pretjerano usvajaju (krsta\xc5\xa1ice i leguminoze). Suvi\xc5\xa1ak nikla uvjetuje nedostatak \xc5\xbeeljeza u izbojima, jer prije\xc4\x8di njegovu translokaciju. Nikal porijeklom iz zraka obi\xc4\x8dno je koncentriran u izbojima. Nikal ima odre\xc4\x91enu ulogu u metabolizmu du\xc5\xa1ika, posebice u leguminozama. Fitotoksi\xc4\x8dne koncentracije nikla kre\xc4\x87u se od 10 do 100 mg/g za pojedine biljne vrste. Simptomi fitotoksi\xc4\x8dnosti su: me\xc4\x91uvenska kloroza mladih listova, sivo zeleno li\xc5\xa1\xc4\x87e i o\xc5\xa1te\xc4\x87enje korijena.'